META ยอดขายหุ้นกู้ทะลุเป้า! เปิดแผนใช้เงิน 344 ลบ.ลุยขยายธุรกิจเต็มสูบ
META ยอดขายหุ้นกู้ทะลุเป้า! เปิดแผนใช้เงิน 344 ลบ.ลุยขยายธุรกิจเต็มสูบ
4 ก.พ. 2562

นายศุภศิษฎ์ โภคินจารุรัศมิ์ ประธานเจ้าหน้าที่บริหาร บริษัท เมตะ คอร์ปอเรชั่น จำกัด (มหาชน) หรือ META เปิดเผยว่า ตามที่บริษัทฯ ได้เสนอขายหุ้นกู้ชนิดแบบมีหลักประกันมูลค่ารวมทั้งสิ้นไม่เกิน 300,000,000 บาท จำนวนที่สำรองเพื่อการเสนอขายเพิ่มเติมคิดเป็นมูลค่าไม่เกิน 100,000,000 ล้านบาท รวมเป็นมูลค่าหุ้นกู้ทั้งสิ้นไม่เกิน 400,000,000 บาท เมื่อวันที่ 29-31 มกราคม 2562 ที่ผ่านมา ทั้งนี้บริษัทได้รับความสนใจและประสบความสำเร็จในการจัดจำหน่ายหุ้นกู้ครั้งนี้อย่างสูง โดยยอดจัดจำหน่ายเป็นจำนวนเงินทั้งสิ้น 344,300,00 บาท
โดยการเสนอขายหุ้นกู้ในครั้งนี้ ได้รับผลตอบรับจากผู้ลงทุน สถาบันการเงินและผู้ลงทุนรายใหญ่ดีเกินคาด เพราะความเชื่อมั่นที่นักลงทุนมีต่อศักยภาพและธุรกิจของบริษัทฯ ที่มีอนาคตที่สดใสและคุ้มค่าแก่การลงทุน รวมถึงอัตราผลตอบแทนที่เหมาะสม ยังสะท้อนให้เห็นถึงความมั่นคงและแข็งแกร่งของบริษัท
สำหรับโครงการโรงไฟฟ้าพลังงานแสงอาทิตย์มินบู ณ สาธารณรัฐแห่งสหภาพเมียนมา ที่มีขนาดใหญ่ที่สุดในอาเซียน ขนาดกำลังการผลิตติดตั้ง 220 MW อายุสัญญา 30 ปี ซึ่งทางบริษัทฯ เป็นผู้รับเหมาก่อสร้างและพัฒนาโครงการ จะเริ่มดำเนินการจ่ายไฟฟ้าเชิงพาณิชย์เข้าสู่ระบบสำหรับเฟสแรก จำนวน 50 MW ภายในไตรมาสที่ 1 ปี 2562 ตามแผนที่วางไว้ จะทำให้บริษัทรับรู้รายได้จากการจ่ายไฟและการรับเหมาก่อสร้างรวมประมาณกว่าพันล้านบาท นอกไปจากนี้โครงการรับเหมาก่อสร้างที่ประเทศฟิลิปปินส์ที่เริ่มดำเนินก่อสร้างไปแล้วในช่วงปลายปีที่ผ่านมา อีกทั้งยังมีโครงการรับเหมาต่างๆ ในประเทศไทยอีกจำนวนมาก
ทั้งนี้ บริษัทมีแผนจะนำเงินจากการขายหุ้นกู้ดังกล่าวไปใช้เป็นเงินทุนหมุนเวียนสำหรับธุรกิจรับเหมาก่อสร้างในโครงการต่างๆ รวมไปถึงนำไปใช้เป็นเงินทุนหมุนเวียนในการขยายธุรกิจของบริษัทฯ อีกทั้งการนำไปใช้เพื่อชำระคืนเงินกู้ยืม และเชื่อมั่นว่าจะสร้างฐานนักลงทุนทั้งผู้ลงทุนสถาบันและผู้ลงทุนรายใหญ่สำหรับการเสนอขายหุ้นกู้ของบริษัทในอนาคตอย่างแน่นอน